\NormalFont\ShortTitle{2 Isɑ̃ɑ̃}

{\MT Isɑ̃ɑ̃ wɑ̃̀ri dìì pɑ́tíri dɛ́rínnì

\par }{\IMT Di mpɑ́tíri tɔ tìì nɑ́ɑǹtì

\par }{\IP Wèè wɑ̃̀ri Isɑ̃ɑ̃ pɑ́tíri ketirì weè wɑ̃̀ri didɛ́rì, kɛ yu omɑ́ɑ̀ kɛ tú: Okótì, kɛ wɑ̃̀ri o pɑ́tíri onitipòkù mɔù Kuyie ntɑ̃ɑ̃tɛ́ wè kòo yètìrì tu Kiriyɑ, wenwe nɛ̀ o bí. Bɛ̀mɑbɛ̀ yɛ̀mmɛ̀ dò ndɛ kóo nitipòkù nɛ̀ o bí dɛ̀ bɛnkú Kirisi kɔbɛ tĩ̀nnì ndi nɛ̀ di nìtìbɛ̀. O pɑ́tíri miɛkɛ kòò nɑ̀ɑ́ nKirisi kɔbɛ kɛ tú bɛ̀ nfòù timɔ́mmɔnti miɛkɛ kɛ́ndɔ́ bɛtɔbɛ̀, kɛ́ndɑkɛ iyɑ́ɑ̀bìsítié nyɛmbɛ̀ kpɛ́í nkɛ bɑ́ ncɔú bɛ̀ duɔ́ nyìì tié nyɛyi.

\par }{\IS Dɛ kó dipɑ́tíri nɑ́ɑǹtì duɔ́ kɛ dòmmɛ̀

\par }{\IO 1. Mudɔummu 1-3

\par }{\IO 2. Onìtì ɑ bo ndɔ́mɛ̀ Kuyie nnɛ̀ bɛnìtìbɛ̀ tɔbɛ̀ dɛɛ̀ pɛ̃ɛ̃tɛ́ dɛmɔu 4-6

\par }{\IO 3. Isɑ̃ɑ̃ bɛ̀ cɑummɛ̀ iyɑ́ɑ̀bìsítié nkpɛ́í 7-11

\par }{\IO 4. Isɑ̃ɑ̃ túmɛ̀ ò bo kɔtoo kɛ́ bɛ̀ sìékɛ́ nɛ̀ mudɔummu sɔmmu 12-13



\par }\OneChap {\SH Mudɔummu
\par }
{\PP \VerseOne{1}Mí nhokótì Isɑ̃ɑ̃, míì dɑ wɑ̃̀ri fɔ̃́ nKiriyɑ nɛ̀ ɑ bí, n di dɔ́mu mɛsɑ̀ɑ̀. Dɛ̀ nɛ́ í tú m mɑ́ɑ̀, bɛ̀ɛ̀ yie ntimɔ́mmɔnti bɛ̀ múnkɛ di dɔ́mu.

\VS{2}Kɛ yɛ̃́ timɔ́mmɔnti bomɛ̀ ti miɛkɛ kɛ yó mbo sɑ̃́ɑ̃̀, òmɔù í yóó nɑ kɛ́ tì dɛ̀itɛ.


\par }{\PP \VS{3}Ti cicɛ Kuyie nnɛ̀ Yesu Kirisi bɛ̀ ti kuɔ́ mmɛsémmɛ̀ kɛ ti dɔɔ̀ mɛsɑ̀ɑ̀ nkɛ ti duɔ́ ndiwɛ̀ì kɛ̀ ti ndɔ́ titɔbɛ̀ mɔ́mmuɔ.


\par }{\SH Ti bo ndɑkɛmɛ̀ itié nyɛiyi yɛmbɛ̀ kpɛ́í
\par }
{\PP \VS{4}Dɛ̀ n nɑɑtimu n yɑ̀mɛ̀ ɑ bí mɑì yiemmɛ̀ timɔ́mmɔnti, kɛ dɔɔri ti cicɛ Kuyie nyɛ̃mmɛ̀.

\VS{5}Fɔ̃́ nKiriyɑ n dɑ wɑ̃̀ri tì í tú tipɑ̀ntì, ti yɛ̃́ tìnti nɛ̀ dimɔ̀nnì tìì tu: Ti ndɔ́ titɔbɛ̀.

\VS{6}Kɛ̀ ti dɔ́ Kuyie nti yie nku tɑnnɔ̀ nyɛ, kù ti nɑ̀kɛ́mu nɛ̀ dimɔ̀nnì kɛ tú ti ndɔ́ titɔbɛ̀.


\par }{\PP \VS{7}Bɛsoùmbɛ̀ bomu kutenkù miɛkɛ, bɛ̀ɛ̀ í yie nYesu Kirisi tùótɛ́mɛ̀ tinitikɔ̃̀ntì, bɛsoùmbɛ̀ mbɛ, Yesu kpɑntídɛ̀ntɔbɛ̀.

\VS{8}Yetɛnko kɛ́mpĩ́ ndi tɔ̃mmú kɛ́tuɔkɛ kumɑ̀nku kɛ bɑ́ɑ́ pɑɑ̀ tiyeti.


\par }{\PP \VS{9}Kòò mɔù yóu Kirisi tié nkɛ yie nyìmɑì, ò tɛ̃́nkɛ í tũ nKuyie. Wèè mɛ nyie nkɛ ì tũ̀ nweè tɑunɛ̀ Kuyie nnɛ̀ ku Birɛ.

\VS{10}Kòò mɔù kɔ̀tɛní kɛ tɔ itié ntɛì, di bɑ́ɑ́ ò cɔutɛ́, di ketɛ́ kɛ bɑ́ɑ́ ò dɔu.

\VS{11}Kɛ̀ wèè ò dɔu mbɛ̀ wɛ̃nnɛ́mu dɛ kó mutɔ̃mmú yɛimu.


\par }{\PP \VS{12}N kpɑɑ́ mɔkɛmu tinɑ́ɑǹtì pɛ́u n nɑ ndi nɑ̀kɛ́ tì, n nɛ́ í dɔ́ kɛ́ tì wɑ̃̀ri. N dɔ́ kɛ́kɔtoomu kɛ̀ ti kɑri kɛ́ tì nɑ̀kɛ́ kɛ̀ dɛ̀ nnɑɑti.


\par }{\PP \VS{13}Kirisi kɔbɛ Kuyie ntɑ̃ɑ̃tɛ́ bɛ̀ bɛ̀ɛ̀ bo diɛ mbɛ̀ dɑ dɔunko.


\par }