\NormalFont\ShortTitle{Abɑkuku}

{\MT Abɑkuku

\par }{\IMT Di mpɑ́tíri tɔ tìì nɑ́ɑǹtì

\par }{\IP Abɑkuku do wɑ̃̀ri o pɑ́tíri Bɑbidɔnni kɔbɛ bɑkɛ́ dìì mɔ̀nnì ndi, kɛ̀ Isidɑyɛɛribɛ bèkú bɛmɑ́ɑ̀ tìì yóó bɛ̀ tùɔ̀kɛní, kɛ yĩɛ̃kù bɛ̀ í yɛ̃́ kɛ̀ nsɑ̀ kɛ̀ Kuyie nkpɑɑ́ kɛ yɛ̃́ bɛ kpɛ́í. Kɛ̀ bɛ̀ mbékú Kuyie nkɛ tú: Bɑ nte kɛ̀ bɛ̀ ti fɛ̃́ũnko kɑ̀ɑ bùútóo? kɛ̀ bɛyɛibɛ fɛ̃́ũnko bɛsɑ̀ɑ̀bɛ̀ kɑ̀ɑ cĩ̀ɛ̃́kɛ́? Kɛ̀ Kuyie nhò tɛ̃̀ńnɛ́ ditɑnnùù mɑrì dìì bo bɛnìtìbɛ̀ bɛmɔu kpɛ́í diì tu: Onìtì ɑ bo mbúɔ́mɛ̀ Kuyie ndɛɛ̀ bo nte kɑ̀ɑ nfòù kɛ̀ dɛ̀ dɑ nɑɑti bɑ́ kɑ̀ɑ bo tìì miɛkɛ ɑ mbúɔ́ Kuyie. Mukɑ̀mmù 3.

\par }{\IP Dɛ kó dipɑ́tíri dikéè didɛ́rì miɛkɛ Kuyie nnɑ̀ɑ́mmu ku nìtìbɛ̀ kɛ tú: Ntũ̀nnɛ̀ mí ndi Yiɛ̀ nKuyie n yɛ̃ mmù kɛ́nyɛ̃́ kɛ dò n yóó di teennɛ̀.

\par }{\IS Di mpɑ́tíri nɑ́ɑǹtì duɔ́ kɛ dòmmɛ̀

\par }{\IO 1. Kuyie mpɑ̃ɑ̃nɑ́ɑǹtì nɑ́ɑǹtò í yɛ̃́mɛ̀ ò bo tɑ̃ɑ̃tɛ́ tì 1:1-2:1

\par }{\IO 2. Bɛ̀ɛ̀ bùtínnɛ́ Kuyie mbɛ̀ bo yɑ̀ 2:3-20

\par }{\IO 3. Kuyie nyɛ̃mmɛ̀ kɛ̀ wèè kù tɑ̃́ ò bo nɑ 3



\par }\ChapOne{1}{\PP \VerseOne{1}Di m̀pɑ́tíri ti nɑ́ɑ́ nKuyie mbɛnkɛ tiǹti ku pɑ̃ɑ̃nɑ́ɑǹtì nɑ́ɑǹtò Abɑkuku.


\par }{\SH Abɑkuku kuɔ́nnɛ̀mɛ̀ Kuyie
\par }
{\Q \VS{2}Ti Yiɛ̀ nKuyie!

\par }{\Q Dɛ̀ yó nkɑ̃́ɑ̃́kɛ́ dɛ kɑ̀ɑ keè n dɑ kuɔ̀nnɛ̀mɛ̀?

\par }{\Q A yóó n cɔ́útɛ́ ɔ̃̀ndɑɑ̀?

\par }{\Q M bɑɑ dɑ kuɔ̀nnɛ̀ bɛnìtìbɛ̀ yonku dɛutɛ́mɛ̀ mmɛ

\par }{\Q kɑ̀ɑ bùútóoɑ̀?


\par }{\Q \VS{3}Dɛ̀ dòmmɛ kɑ̀ɑ yóu kɛ̀ bɛnìtìbɛ̀ dɔ̀ɔ̀ri mɛyɛi?

\par }{\Q Bɑ nte kɑ̀ɑ yóu kɛ̀ bɛ̀ ti fɛ̃́ũnko?

\par }{\Q Mɛfɛ̃́ṹtímɛ̀ mɑ́ɑ̀ ndi nɛ̀ mufèè n wúómmɛ̀,

\par }{\Q tinɛìtì tiì nɛ́ bo nɛ̀ yɛkpɑ̀rɛ̀.


\par }{\Q \VS{4}Bɛ̀ tɛ̃́nkɛ í tũ nyikuɔ́ yɛ̃mmɛ̀,

\par }{\Q bɑ́ tibeéntì tɛ̃́nkɛ í bekù mɛsɑ̀ɑ̀,

\par }{\Q oyɛiwe weè nɔ nhosɑ̀ù, dɛɛ̀ te kɛ̀ tibeéntì cɑ̀kɛ.


\par }{\SH Kuyie nhò tɛ̃̀ńnɛ́ tì
\par }
{\Q \VS{5}Kɛ̀ Kuyie nhò tɛ̃̀ńnɛ́ kɛ dɔ̀:

\par }{\Q Wéntɛ́nɛ̀ kɛ́yɑ̀ yɛbotɛ̀ dɔ̀ɔ̀ dɛ̀,

\par }{\Q kɛ̀ dɛ̀ di di, kɛ́ di kpeí.

\par }{\Q N yóó pĩ́ mmùù tɔ̃mmú di mmɔ̀nnì,

\par }{\Q kɛ̀ bɛ̀ do di nɑ̀kɛ́ kɛ tú mù bo dɔɔ̀

\par }{\Q di bɑ́ɑ́ yie.


\par }{\Q \VS{6}N yóó íinní Bɑbidɔnni kó bɛnitiyonkubɛ mbɛ,

\par }{\Q bɛnitidɔnnibɛ̀, bɛ̀ɛ̀ firì titentì timɔu,

\par }{\Q kɛ feètì yɛhɛkɛ̀.


\par }{\Q \VS{7}Bɛ̀ kpeńnìmu kɛ duò tikɔ̃m̀bùɔ̀tì.

\par }{\Q Kɛ ɑ̃ sifeí,

\par }{\Q kɛ ɑ̃ɑ̃̀ bɛmɑ́ɑ̀ bɛ kó ikuɔ́.


\par }{\Q \VS{8}Bɛ sɛ̃ĩ́ cɑ̃ɑ̃mu kɛ pɛ̃ɛ̃tɛ́ yɛkpɑmɑɑ̀,

\par }{\Q kɛ tonnì kɛ pɛ̃ɛ̃tɛ́ sikpɑmɔɔ́

\par }{\Q ɔ̃ mbɛtì kuyuoku mɔ̀nnì kɛ bo pĩ́ nkɛ cɑ̃ɑ̃mɛ̀.

\par }{\Q Bɛ sɛ̃ĩ́ boní dɛdɛ́tirɛ̀ ndɛ,

\par }{\Q kɛ pùtìní kɛ cɑ̃ɑ̃ kɛ dò nfɛcĩrifɛ ɔ̃ɔ̃ yɑ̀ fɛ̀

\par }{\Q dɔ́ kɛ́pĩ́ ndɛ̀, kɛ́fĩɛ̃̀tɛ̀ mɛ̀ɛ̀ botí.


\par }{\Q \VS{9}Bɛ̀ kèrínímu, kɛ pɔntì kɛ ɛiti,

\par }{\Q kɛ wetí bɛ ììkɛ̀,

\par }{\Q diyiè yìɛ̀ní kɛ̀ɛ̀ bíɛ́kɛ̀ kó kuyɑɑkù kɔ̃mɛ

\par }{\Q kɛ kouti tidɑɑtì mubirímú kɔ̃mɛ.


\par }{\Q \VS{10}Bɛ̀ sènkumu bɛkpɑ̀ɑ̀tìbɛ̀, kɛ dɑú sikpɑ̀ɑ̀tìbìí,

\par }{\Q bɛ̀ í bɔti dihɛì iduotí fitɛ́ dì kpɛti,

\par }{\Q bɛ̀ ɔ̃ɔ̃ ì ɔnnɛ́ mutɑ̃́ɑ̃́ mmu kɛ́tɑ,

\par }{\Q kɛ́pĩ́mmú bɛ̀ɛ̀ bo di miɛkɛ.


\par }{\Q \VS{11}Bɛ̀ pɛ̃nkùmu kuyɑɑkù tɛ̃mɛ̀,

\par }{\Q kɛ dɔ́ mɛcɑ̃ɑ̃ nkɛ kɔri kupíkù tɛkù.

\par }{\Q Bɛnitikɔ̀ùbɛ̀ mbɛ, bɛ̀ tɑ̃́ bɛ wɛ̃rímú mmu,

\par }{\Q bɛ̀ nɑ ntɑ̃́ mɛ̀ɛ̀ botí Kuyie.


\par }{\SH Abɑkuku kuɔ́nnɛ̀mɛ̀ Kuyie nkucɛ mɛdɛ́rímɛ̀
\par }
{\Q \VS{12}Ti Yiɛ̀ nKuyie nhɑ tú ti Yiɛ̀ nKuyie nku nɛ̀ dimɔ̀nnì.

\par }{\Q Fɔ̃́ɔ̃̀ ti te, ɑ dò mpɑ́í pɑ́í nwe kɛ bo sɑ̃́ɑ̃̀.

\par }{\Q Fɔ̃́ n kó kupèrìkù.

\par }{\Q Fɔ̃́ɔ̃̀ tɑ̃ɑ̃tɛ́ bɛ nnìtìbɛ̀ kɛ́duɔ́ nkɛ̀ bɛ̀ bo yṹɔ̃́ nti to,

\par }{\Q ɑ bɛ̀ kpénkùnnɛ kɛ̀ bɛ̀ bo ti tiémmu.


\par }{\Q \VS{13}Kuyie nhɑ dò mpɑ́í pɑ́í nwe,

\par }{\Q ɑ bɑ́ɑ́ nɑ kɛ́nwúó mmɛyɛi.

\par }{\Q A bɑ́ɑ́ nɑ kɛ́nwúó nkɛ bɛ̀ ti fɛ̃́ũnko.

\par }{\Q Dɛ̀ dòmmɛ kɑ̀ɑ wùó mbɛyɛibɛ kɛ í nɑ́ɑ́ ntìmɑtì?

\par }{\Q Bɑ nte kɛ̀ bɛyɛibɛ nɑ bɛ̀ɛ̀ bɛ̀ wenninɛ̀ kɑ̀ɑ wúónko.


\par }{\Q \VS{14}Dɛ̀ yĩmɛ kɑ̀ɑ wùónko bɛnìtìbɛ̀,

\par }{\Q kɛ̀ bɛ̀ bɛ̀ dɔ̀ɔ̀ri kɛ dò mbɛ̀ tu siyĩĩ,

\par }{\Q kɛ do mbɛ̀ tu dɛsĩ́ntɛ́kpɛrɛ dɛ̀ɛ̀ í mɔkɛ onìùtì?


\par }{\Q \VS{15}Bɑbidɔnni kóo kpɑ̀ɑ̀tì bɛ̀ pĩ̀ḿmú nɛ̀ o yĩm̀pie nku,

\par }{\Q bɛ̀ tɑ o dìtìmù miɛkɛ nkɛ,

\par }{\Q kòò bɛ̀ ũrínɛ̀ kuyɑ́ɑ̀kù kɛ̀ dɛ̀ o nɑɑti, kòò yɑ̃̀nku.


\par }{\Q \VS{16}Ntɛ bɛ, kɛ feu bɛ dìtìrɛ̀ iwũɔ̃,

\par }{\Q kɛ tuɔ̀ ntihúúntì bɛ yɑ́ɑ̀tì,

\par }{\Q kɛ yɛ̃́ dɛɛ̀ bɛ̀ duɔ̀mmɛ̀ mudiì mɛdiɛ̀,

\par }{\Q mudiì mùù sũ mɛsɑ̀ɑ̀.


\par }{\Q \VS{17}Bɛ̀ yo nsɔkɛ́mu kɛ kou yɛbotɛ̀,

\par }{\Q nɛ̀ bɛ yĩǹdìtìrɛ̀ sɑ̃́ɑ̃̀ɑ̃̀?

\par }{\Q Mɛsémmɛ̀ í yóó bɛ̀ pĩ̀nɑ́ɑ̀?




\par }\Chap{2}{\SH Kuyie nyɛ̃mmɛ̀ kù yóó potɛ́ Bɑbidɔnni
\par }
{\Q \VerseOne{1}Dɛ mɔ̀nnì kɛ̀ ti Yiɛ̀ nKuyie mpɑ̃ɑ̃nɑ́ɑǹtì nɑ́ɑǹtòo bɛ́i nkɛ dɔ̀:

\par }{\Q Mí nhohɛikɛ̀mbɑ̀rì n yóó cómmú n cónnì ndi.

\par }{\Q N yó mbo n dènnì ĩ́nkɛ̀ nkɛ kɛ pɑkɛ́,

\par }{\Q n yó nkémmúmu kɛ́yɑ̀ kù yó n nɑ́kɛ́ tì,

\par }{\Q kɛ́yɑ̀ m mɛ̀ nkù kuɔ́nnɛ̀ kɛ̀ kù yóó n tɛ̃́nnɛ́ tì.


\par }{\BB \par }
{\Q \VS{2}Mɛm̀mɛ ti Yiɛ̀ nKuyie nni ntɛ̃̀ńnɛ́mɛ̀ kɛ dɔ̀:

\par }{\Q Wɑ̃ri n yóó dɑ bɛnkɛ tì, ɑ́ tì kèrí titɑ̃́píɛ̀tì ĩ́nkɛ̀,

\par }{\Q kɛ̀ dɛ̀ɛ yie nkɛ̀ bɛ̀ɛ nɑ kɛ́ ntì kɑɑ̀ mmɛsɑ̀ɑ̀.


\par }{\Q \VS{3}N yóó dɑ bɛnkɛ tì tu yɛmɔ̀rɛ̀ yɛ̀ɛ̀ kpɑɑní yɛ kpɛti nti.

\par }{\Q Dɛ̀ ɑutɛ́ kɛ bo dɔɔ̀mu, dɛ̀ í yóó pɑ̀ɑ̀.

\par }{\Q Bɑ́ kɛ̀ dɛ̀ ɔɔtí n dɛ̀ bɑ̀ɑ̀mu,

\par }{\Q tì yóó dɔɔ̀mu, dɛ̀ í mɔkɛ kpɛ̀rɛ̀.


\par }{\Q \VS{4}Wèè í dɔɔri dɛ̀ɛ̀ sìɛ́ kɛ mɔkɛ tɛfentɛ̀ ò yóó kúmu.

\par }{\Q Wèè mɛ nwetí ò bo nfòù ò n tɑ̃́ mɛ̀ɛ̀ kpɛ́í
\FTNT{*}{{\FR 2:4 }{\FT{Dɛ kó dinɑ́ɑǹkéè nɑ̀ɑ́ mmukṹṹ nnɛ̀ mufòmmu kpɛ́í kɛ}}} yɛ̃: Mufòmmu kó dikũ̀nnì tu ɑ bo ntɑ̃́mɛ̀ Kuyie, kɑ̀ɑ bo ɑ̃nnɛ́mɛ̀ tɛfentɛ̀ kɛ́yetɛ Kuyie nkɛ̀ dɛ̀ tɔuní mukṹṹ. Wéntɛ́ Odommu 1:17 nɛ̀ Kɑdɑsii 3:11 nɛ̀ Ebedeebɛ 10:38.


\par }{\Q \VS{5}Ti kpɑ̀tì soú nhonìtì nwe,

\par }{\Q tɛpɔ̀tɛ̀ yiɛ̀ nyí mɔkɛ mɛom̀pùmɛ̀.

\par }{\Q Bɛ pitɛ yɛɛ̀ dɛu kudɔnkù kpɛri dòmmɛ̀.

\par }{\Q Kudɔnkù í diɛ̀ mmɛ̀ɛ̀ botí bɛcíríbɛ̀,

\par }{\Q bɛ̀ í mɛ ndiɛ̀ ntikpɑ̀tì.

\par }{\Q Bɛ̀ pɔ̀ntì yɛhɛkɛ̀ yɛmɔu ndi, kɛ bɑɑrí ibotí imɔu.


\par }{\SH Mɛyɛi mmɛ̀nùmmù
\par }
{\Q \VS{6}Dɛ kó yɛhɛkɛ̀ kɔbɛ bɛɛ̀ yóó wɛ̃nnɛ́,

\par }{\Q kɛ́nnɑ́ɑ́ mBɑbidɔnni kɔbɛ kpɛ́í nyɛnɑ́ɑǹhɑ̃ntíyɛ̀ kɛ bɛ̀ dɑú kɛ tú:

\par }{\Q Di bo yɑ̀ díndi bɛ̀ɛ̀ fèkù bɛtɔbɛ̀ kpɛrɛ!

\par }{\Q Dɛ̀ yó nkɑ̃́ɑ̃́kɛ́ dɛ kɛ̀ di yóu di bo mpĩĩmmɛ̀ bɛnìtìbɛ̀,

\par }{\Q nɛ̀ muwɛ̃rímú kɛ̀ bɛ̀ di yietì kɛ dò mbɛ̀ di mɔkɛnɛ̀ yɛbɑ̀ɑ̀?


\par }{\Q \VS{7}Di di bɛ̀ɛ̀ kpɛrɛ bɛ̀ itinímu di kpɛ́í.

\par }{\Q Bɛ̀ yóó wɛ̃ɛ̃tɛnímu di kpɛ́í,

\par }{\Q kɛ́ di do kɛ́fekɛ di kpɛrɛ múnkɛ.


\par }{\Q \VS{8}Di fèkɛmɛ̀ ibotí pɛ́u kpɛrɛ mɛɛ̀ botí nku

\par }{\Q ibotí tɛì yóó fekɛmɛ̀ di kpɛrɛ,

\par }{\Q Di còú mmɛ̀ɛ̀ nitiyĩ̀ĩ̀ nkpɛ́í,

\par }{\Q nnɛ̀ di yonku dɛumɛ̀ kutenkù,

\par }{\Q kɛ̀ di fɛ̃́ũnko bɛnìtìbɛ̀.


\par }{\BB \par }
{\Q \VS{9}Di bo yɑ̀! Díndi bɛ̀ɛ̀ cií mbɛtɔbɛ̀,

\par }{\Q kɛ yo mbɛ kpɛrɛ,

\par }{\Q kɛ̀ di yɛ̀mmɛ̀ dò ndi bo ceé ndi yĩ́ɛ̃̀ntì,

\par }{\Q kɛĩ́nkɛ̀ kɛ́yentɛ́nɛ̀ mɛyɛi.


\par }{\Q \VS{10}Di nɛ́ í yɛ̃́ kɛ dò ndi tɑnnɛ́ dimɑ́ɑ̀ ndi ifɛi,

\par }{\Q di kùɔ kùù nitisṹkù, di kùɔ dimɑ́ɑ̀ ndi.


\par }{\Q \VS{11}Di cɛ̃́ĩ kó imɑrí yóó nɑ́kɛ́mu di kpɛ́í nkɛ̀ ticɑ́dɔɔti di bekɛ́nɛ̀.


\par }{\BB \par }
{\Q \VS{12}Di bo yɑ̀! Díndi bɛ̀ɛ̀ mɑɑ́nɛ̀ mɛnitiyĩ̀ĩ̀ ndi ɛì,

\par }{\Q di bo yɑ̀ díndi bɛ̀ɛ̀ kùɔ bɛnìtìbɛ̀ kɛ pũ̀ṹtɛ́nɛ̀ di ɛidiɛ̀.


\par }{\Q \VS{13}Di nyɛ̃́ kɛ dò mbɛnìtìbɛ̀ fɛ̃́ũ̀rì dɛ̀ɛ̀ kpɛ́í ndɛ̀ yóó cɔ́útɛ́mu

\par }{\Q bɛ̀ fɛ̃́ũ̀rì dɛtetìrɛ̀ ndɛ.

\par }{\Q Mí nKuyie Mpɑkɛdɑɑ míì tì bɛ́i.


\par }{\Q \VS{14}Mɛniɛ mpíɛ́kɛ́ mɛ̀ɛ̀ botí dɑ̀mɛ́ɛ̀rì,

\par }{\Q kutenkù kumɔu kɔbɛ yóó mɛ mbɑntɛ́ ti Yiɛ̀ nKuyie nkó mɛsɑ̀ɑ̀

\par }{\Q nnɛ̀ ku kó tikpetì.


\par }{\BB \par }
{\Q \VS{15}Di bo yɑ̀ díndi bɛ̀ɛ̀ nììnko di kɔbɛ mɛnɑɑ̀,

\par }{\Q kɛ bɛ̀ diinko dinɑɑdoò

\par }{\Q kɛ̀ bɛ̀ bo muɔ́ nkɛ̀ dí nwéí bɛ fɛi,

\par }{\Q yɑ̃̀nɛ̀ mɛ di mɔ́mmɔmbɛ.


\par }{\Q \VS{16}Dɛ̀ tu di kó ifɛi nyi, dɛ̀ í tú disɑ̃nni.

\par }{\Q Dɛ̀ tùɔ̀kɛ di bo yɑ̃̀ dɛ̀ndɛ Kuyie mmiɛkɛ kó fɛbòòfɛ̀,

\par }{\Q kɛ́muɔ́ nkɛ́fei ndi fɛi,

\par }{\Q ti Yiɛ̀ nKuyie ndi yuo ku miɛkɛ kó fɛbòòfɛ̀ nfɛ.

\par }{\Q Kɛ̀ di bo fɛ̀ yɑ̃̀ kɛ̀ ifɛii dɑ́tínnɛ́ di do mɔkɛ dìì sɑ̃nni.


\par }{\Q \VS{17}Di kɔ̃ṹ mɛ̀ɛ̀ botí Dimɑɑ tɑ̃rì tediɛrɛ̀ kɛ dɛ̀ dèè,

\par }{\Q bɛ̀ yóó mɛ ndi deè

\par }{\Q di do kɔù tìì kpɑsĩ̀ntì, di bo tì yɔ̀tɛ.

\par }{\Q Di còú mmɛ̀ɛ̀ nitiyĩ̀ĩ̀, kɛ̀ di yonku dɛutɛ́,

\par }{\Q kɛ̀ di fɛ̃́ũ mbɛnìtìbɛ̀ yɛhɛkɛ̀ miɛkɛ,

\par }{\Q nɛ̀ dɛ kpɛ́í nkɛ bɛ̀ yóó yṹɔ̃́mmɛ̀ di to.


\par }{\BB \par }
{\Q \VS{18}Sitenkɑɑnìi kpɛti tú bɑ?

\par }{\Q Bɛnìtìbɛ̀ bɛɛ̀ sì cɛ̀ú,

\par }{\Q di ɔ̃ɔ̃ yiɛ mmɛ̀ɛ̀ biɛrimɛ̀ kɛ́utɛ́,

\par }{\Q mɛ̀ tu siyɑ́ɑ̀bìsí kpɛrɛ ndɛ.

\par }{\Q Bɑ nte kòo niti ɔ̃ɔ̃ duɔ́ nhomɑ́ɑ̀ o mɔ́mmuɔ nhò dɔ̀ɔ̀ dɛ̀,

\par }{\Q dɛ̀ɛ̀ í nɔ nkɛ nɑ́ɑ́?


\par }{\BB \par }
{\Q \VS{19}Di bo yɑ̀ díndi bɛ̀ɛ̀ ɔ̃ nnɑ́ɑ́ nkudɔú kɛ tú: Entɛ!

\par }{\Q Kɛ nnɑ́ɑ́ nditɑ̃́rì kɛ tú: Ítɛ́!

\par }{\Q Dì mɛ nyí yóó nɑ kɛ́ bɛ́i,

\par }{\Q bɑ́ kɛ̀ di dì dɑ̀ri mɛsɔɔ nnɛ̀ timɑ́tì pɛ́ítì,

\par }{\Q mmufòmmu í bo di miɛkɛ.


\par }{\Q \VS{20}Ti Yiɛ̀ nKuyie nkunku mɛ mbo ku cɛ̃sɑ̀ɑ̀tɛ̀ miɛkɛ nkɛ,

\par }{\Q kutenkù kumɔu kɔbɛ yĩ́nɛ̀ kɑ́rɛ́ ku ììkɛ̀.




\par }\Chap{3}{\SH Abɑkuku sɑutɛnɛ̀ Kuyie nnɛ̀ fɛ̀ɛ̀ yɛ̀nfɛ̀
\par }
{\Q \VerseOne{1}Kɛ̀ Abɑkukuu dèntɛ̀ fɛyɛ̀nfɛ̀ kɛ́sɑutɛnɛ̀ Kuyie nkɛ dɔ̀:


\par }{\Q \VS{2}Ti Yiɛ̀ nKuyie, n kèèmu ɑ do pĩ mmùù tɔ̃mmú,

\par }{\Q kɛ dɑ yɔ̀tɛ.

\par }{\Q Wɛ̃tɛ kɛ́pĩ́ ndɛ kó mutɔ̃mmú ti kó yɛwe yiɛ mmiɛkɛ.

\par }{\Q Dɔɔ̀ mu kɛ̀ ti yɑ̀.

\par }{\Q A miɛkɛ mɛ nti pɛikɛmɛ̀ ɑ nɑɑtimu,

\par }{\Q ɑ nɛ́ ti kuɔ́ mmɛsémmɛ̀.


\par }{\BB \par }
{\Q \VS{3}Kuyie nyìtɛ́nímu Edɔmmu tempɛ̃, Temɑɑ ɛì,

\par }{\Q kù ìtɛ́nímu Pɑnɑɑ tɑ̃rì ĩ́nkɛ̀,

\par }{\Q kɛ̀ kuwenniku píɛ nkɛĩ́nkɛ̀ nɛ̀ kɛtenkɛ̀,

\par }{\Q kɛ te kɛ̀ bɛ̀ kù sɑ̃ntí.


\par }{\Q \VS{4}Kù kèrínímu kɛ pĩnti di wennɛ́cɑ̀nnì kɔ̃mɛ,

\par }{\Q kɛ̀ diyiè kpɛ̀rìmɛ̀ yìɛ̀ní ku nɔu miɛkɛ,

\par }{\Q ku kpetì sɔ̀ri ku nɔu miɛkɛ nkɛ.


\par }{\Q \VS{5}Kuù niinní mutenkṹṹ,

\par }{\Q kɛ kérí kɛ̀ mumɔmmú kù tũ.


\par }{\Q \VS{6}Kɛ̀ kù còḿmú dɛ̀ kɛtenkɛ̀ɛ ɑɑ́,

\par }{\Q kɛ̀ kù wèńtɛ́, yɛbotɛ̀ yɛ̀ɛ kpeutɛ,

\par }{\Q yɛtɑ̃rɛ̀ yɛ̀ɛ̀ do bo nɛ̀ dimɔ̀nnì kɛ̀ yɛ̀ pùɔ̀.

\par }{\Q Kɛ̀ sitɑ̃ɑ̃́ sìì do bo nɛ̀ dimɔ̀nnì kɛ̀ sì yɑú,

\par }{\Q kù do dɛ nkeri nɛ̀ dimɔ̀nnì.


\par }{\Q \VS{7}Kɛ̀ n yɑ̀ Kusɑ̃ɑ̃ ɛì kɔbɛ kɔ̃m̀bùɔ̀tì domɛ̀ bɛ touti miɛkɛ,

\par }{\Q kɛ yɑ̀ kufɔ̃wɑɑ́ nhɑutɛ́mɛ̀ Mɑndiyɑ̃ɑ̃ ɛì kɔbɛ.


\par }{\BB \par }
{\Q \VS{8}Ti Yiɛ̀ nKuyie mmiɛkɛ pɛikɛ ikó ndiɛyì nyiɑ̀?

\par }{\Q Ikó nyi ɑ miɛkɛ cɔ́ú mmɑ̀ɑ̀?

\par }{\Q Yɑ́ɑ̀ dɑ̀mɛ́ɛ̀rì nwe ɑ miɛkɛ pɛikɛmɛ̀?

\par }{\Q Kɑ̀ɑ dèkɛ sikpɑ̀rìnɑɑsɛ̃ĩ́ òmɔù í yóó nɑ sì?


\par }{\Q \VS{9}Kuyie nhɑ fĩnnɛ́mu ɑ tɑ̃mmù,

\par }{\Q kɑ̀ɑ pie ntu yɛnɔ̀ ɑ ti dɔúnnɛ̀ yɛ̀.

\par }{\Q Kuyie, fɔ̃́ɔ̃̀ dɑmmù kɛtenkɛ̀

\par }{\Q kɛ̀ mɛniɛ nyiɛ̀ní kɛ̀ dɛ̀ nɑɑ́ nyikó.


\par }{\Q \VS{10}Kuyie nyɛtɑ̃rɛ̀ dɑ yɑ̀ kɛ sɑ̃̀ntɛ̀mu,

\par }{\Q kɛ̀ mɛniɛ ncòúní, kɛ̀ dɑ̀mɛ́ɛ̀rì ùùti,

\par }{\Q kɛ̀ yɛnɛ́fĩ̀nfĩ̀rɛ̀ dèkù kɛĩ́nkɛ̀.


\par }{\Q \VS{11}A pie nnɛ̀ ɑ kpɑ̃nnì dɛ kó mɛkpɛ̀rìmɛ̀ nɛ̀ dɛ kó fɛpíɛ̀fɛ̀

\par }{\Q dɛɛ̀ còńnɛ́ diyiè nɛ̀ otɑ̃̀nkù.


\par }{\Q \VS{12}Nɛ̀ kɛmiɛkɛ nkɛ ɑ ceǹtìmɛ̀ kɛtenkɛ̀,

\par }{\Q nɛ̀ kumiɛpíɛ́ nku ɑ nɑùmɛ̀ yɛbotɛ̀.


\par }{\Q \VS{13}Kuyie nhɑ còḿmú kɛ bo dɛɛtɛ́ ɑ nìtìbɛ̀ mbɛ,

\par }{\Q nɛ̀ ɑ kóò kpɑ̀ɑ̀tì ɑ tɑ̃ɑ̃tɛ́ wè.

\par }{\Q A pɔ̀ntɛmu oyɛiwe cĩ́ɛ̃̀tɛ̀ kɛ feínko dipũũ.


\par }{\Q \VS{14}Ti dootitɔbɛ̀ pie nyi ɑ fìètɛmɛ̀

\par }{\Q kɛ dùùtɛnɛ̀ bɛ kóo kpɑ̀ɑ̀tì yuu.

\par }{\Q Bɛ̀ do uríní kuyɑɑkù kɔ̃mɛ mmɛ kɛ íútí,

\par }{\Q kɛ bo ti do tínti bɛsénnìbɛ̀.

\par }{\Q Dicìrícìrì ɔ̃ɔ̃ pĩ́mmɛ̀ kɛ́tɑnnɛ̀ di dènkù.


\par }{\Q \VS{15}Dɑ̀mɛ́ɛ̀rì nɛ̀ o kó yɛnɛ́fĩ̀nfĩ̀rɛ̀

\par }{\Q dɛ kó kunɔɔ̀roo miɛkɛ nkɛ ɑ keutɛ́mɛ̀ kucɛ,

\par }{\Q kɑ̀ɑ sɛ̃ĩ́ kètɛ́.


\par }{\BB \par }
{\Q \VS{16}N dɛ nkèè kɛ̀ n kɔ̃m̀bùɔ̀tì do,

\par }{\Q kɛ̀ n kɔ̃̀ntì ɑɑ́ kɛ̀ m bìɛ̀ nkpeutɛ,

\par }{\Q n nɛ́ bɑɑ̀mu ti dootitɔbɛ̀ bo tuɔ̀kɛnímɛ̀ kɛ́ ti do.


\par }{\Q \VS{17}Fìkíè kó dɛtie ntɛ̃́nkɛ í pori,

\par }{\Q fínyĩ̀ kpɛrɛ mɛ ntɛ̃́nkɛ í cɑ́ɑ́tí mùmɑmù,

\par }{\Q dɛpɑɑ mmɛ ntɛ̃́nkɛ í pɛí,

\par }{\Q fɛpìèfè tɛ̃́nkɛ í kpɑɑ́ dipedie miɛkɛ,

\par }{\Q fɛnɑ̀ɑ̀fɛ̀ mɛ ntɛ̃́nkɛ í kɛ́rímú dinɑɑbɑɑkɛ̀rì.


\par }{\BB \par }
{\Q \VS{18}Mí nyie dɛ̀ n nɑɑtimu ti Yiɛ̀ nKuyie nkpɛ́í,

\par }{\Q kɛ̀ n yɑ̃̀nku, kuù n dɛɛrí,


\par }{\Q \VS{19}Ti Yiɛ̀ nKuyie nkuù tu n kó muwɛ̃rímú,

\par }{\Q kuù kpénkùnko n tɑ̀ɑ̀kɛ tɛyúɔ́tɛ̀ kpɛyi kɔ̃mɛ,

\par }{\Q kɛ̀ n dèètì ditennì kuù ɔ̃ mpĩ́ n tɑ̀ɑ̀kɛ.

\par }{\BB \par }
{\MM Bɛ̀ do ɔ̃ ndiè ndɛ kó fɛ̀yɛ̀nfɛ̀ kɛ biennɛ̀ kukùtìdùkù nku.


\par }